جدل كبير على مواقع التواصل الاجتماعي هذ الأيام على جواز التلقيح، واش كيخول السفر بين الاقاليم والعمالات فعلا أو لا، خصوصا من بعدما حبسو الجدارمية مجموعة من المواطنين الملقحين على الطرقات، وطالبوهم باداء غرامة 300 درهم، حيت ماعندهمش رخصة التنقل الاستثنائي، كيف اكدو ليهم أن جواز التلقيح ماكيسمحش بالتنقل. هذ الواقعة اللي شهدوها مواطنين كثار خلقات لبس كبير عند الناس، وتناسلات بسبابها التساؤلات والفرضيات وحتى الإشاعات، بين اللي اعتبر ان الجواز ماعندو حتى قيمة، وبين اللي شاف ان الجدارمية فالطريق مافراسهمش بللي الجواز بمثابة رخصة للتنقل فكَاع المغرب، وبين اللي قال أنه خاص تدوز 15 ليوم على تلقي الجرعة الثانية باش يمكن الجواز من التنقل. مصدر رسمي قطع الشك والالتباس باليقين، فحديثو ل”كود”، بحيث كشف أن جواز التلقيح مسموح اعتمادو للتنقل بين المدن والأقاليم والعمالات، لكن غير ففترة ما بعد الحجر الصحي، أي خاص اللي يسافر بيه يسافر فالنهار أو قبل ال11 ديال الليل. وزاد المسؤول أنه ففترة الحجر، اي بين 11 ديال الليل و4:30 ديال الصباح، الجواز ماكيخولش السفر، إلا للضرورة، من خلال التوفر على رخصة للتنقل الاستثنائي، فالوقت اللي اللي ماكيتوفروش على الجواز مطالبين بالرخصة فكَاع الأوقات. وكشف المسؤول أن الحكومة كتراهن على الذكاء الجماعي للمواطنين، حتى لو كانو ثغرات فبعض القرارات او التباس، بحال الإغلاق مع 11 ديال اللي مقابل إغلاق المحلات مع التوقيت نفسو، ففهذ الحالة مفروض مثلا على اللي كيسكن بعيد يسد قبل ويكون فدارو قبل هذ التوقيت، كذلك الشأن بالنسبة للمسافرين فالليل خاصهم يردو البال ويحترمو القانون. وكانت الحكومة، ابتداء من الجمعة اللي فاتت، فرضات مجموعة من الإجراءات الاحترازية الجديدة للحد من انتشار فيروس كورونا المستجد، من بينها حظر التنقل الليلي على الصعيد الوطني من الساعة 11 ديال الليل حتى ل4 ونص ديال الصباح. وبالنسبة للتنقل بين العمالات والاقاليم، فخاص ضروري إبراز شهادة التلقيح “جواز كورونا”، أو رخصة التنقل الاستثنائي. 
مصدر رسمي وضح لـ”كود” صلاحيات جواز التلقيح: كيخول التنقل بين العمالات والأقاليم بلا مشاكل ولكن قبل الـ11 ديال الليل